Hrvatski jezik (18. svibnja 2020.)

Rasprava

ROK ZA IZVRŠAVANJE ZADATKA: utorak (19. 5.), do 15 sati

Zadatak i upute za rad:

* Pred vama je jedna tema iz Hrvatskog jezika za koju mi je jako žao što ju ne možemo obraditi zajedno u učionici. Tu je temu zapravo i jako nezgodno ovako obrađivati jer je za njezino razumijevanje potrebno provesti usmenu vježbu u kojoj bismo zajedno odradili jednu pravu, kvalitetnu raspravu, po svim njezinim pravilima. Međutim, kako nemamo previše izbora, pokušat ćemo da što bolje razumijete ovu lekciju uz pomoć mojih uputa i vašeg udžbenika.
* Sigurna sam da čim čujete riječ „rasprava“, odmah vam na pamet padnu asocijacije i otprilike vam je jasno što bi to moglo biti. Isto tako, vjerujem da ste se barem jednom u nekom društvu (prijatelji ili obitelj) dotaknuli neke ozbiljnije teme o kojoj imate različita mišljenja pa ste ih onda i jedni drugima iznosili. Takvom razmjenom mišljenja i iznošenjem svojih stavova o toj temi vi ste zapravo proveli jedan oblik usmene rasprave. Možda ste i nekad na HRT-u gledali emisije za mlade u kojima učenici (uglavnom srednjoškolci) sudjeluju, u dvjema suprotstavljenim grupama, u razmjeni svojih mišljenja o određenoj temi pri čemu argumentima dokazuju svoje tvrdnje. To su debate ili parlaonice, također jedan oblik usmene rasprave.
* **Vi ćete danas proučiti sve o raspravi u vašem udžbeniku (pronađite lekciju u sadržaju na početku udžbenika). Svakako pročitajte i polazni tekst (*Da ili ne*) u toj lekciji da vidite kako otprilike izgleda rasprava, a zatim proučite sljedeće:**

**što je rasprava, što je cilj svake rasprave, kakav treba biti tijek kvalitetne rasprave te što se u svakom dijelu rasprave iznosi. Te ćete informacije i zapisati u svoju bilježnicu.**

* **Kada pozorno pročitate lekciju i zapišete najvažnije, bit će vam već malo jasnije kako jedna prava rasprava treba izgledati, stoga ćete učiniti još nešto:**

**sami ćete zapisati u bilježnicu i neka vaša razmišljanja o tome koja bi se pravila, po vašem mišljenju, općenito trebala poštovati kako bi rasprava bila provedena kvalitetno, bez svađe i konflikata među sugovornicama. (Pri tome svakako imajte na umu da u slučaju rasprave trebaju vrijediti pravila koja vrijede za svaki oblik pristojne i uljudne komunikacije.)**

* **Cijeli današnji zadatak mogu odraditi i učenici koji nastavu pohađaju po prilagođenom programu jer je jako jednostavan.**
* Fotografije svojih uradaka pošaljite mi, kao i uvijek, privatnom porukom na yammer. Ako budete imali problema s yammerom, znate da možete poslati i na viber ili e-poštom.